KIRJALLINEN KYSYMYS P-0134/02

esittäjä(t): Albert Maat (PPE-DE) komissiolle

(25. tammikuuta 2002)

Aihe: Töyhtöhyypän munien keräämisen perinteen säilyttäminen Frieslandissa

Töyhtöhyypän munien etsiminen ja kerääminen tiettynä aikana vuodessa on vanha Frieslandin perinne. Se on tiukkojen sääntöjen alainen: munia voi kerätä vain 1. maaliskuuta 1. huhtikuuta ja lupaa ei myönnetä kuin niille munien kerääjille, jotka voivat osoittaa, että he huolehtivat linnuista jälkeenpäin (etenkin linnunpesän suojelusta 1. huhtikuuta jälkeen). Se tapa, millä munien poimimista valvotaan voidaan pitää jopa nykyaikaisena luonnon suojelemisena. Tämä perinne on vaarassa, sillä komissio ei aio myöntää Frieslandille poikkeusta Alankomaissa sovellettavasta lintudirektiivistä. Vaikka töyhtöhyyppää suojellaan Frieslandissa, niin sitä metsästetään Ranskassa. Lintudirektiivin 9 artiklan 1 kohdan c alakohdan mukaan munien kerääminen on mahdollista noudatettaessa tiukkoja ehtoja. Frieslandin maakunta on tällä hetkellä yhteistyössä maatalous, luonnonsuojelu- ja kalastusministeriön kanssa tiukentamassa ministeriön uuden määräyksen mukaisesti poikkeusten valintaan liittyviä vaatimuksia, joka sisältää myös suojeluohjelman koskevan ehdon.

Tällä vanhalla Frieslandin perinteellä on maakunnassa vankka suosio.

Onko komissio tietoinen tiettynä aikana vuodessa tapahtuvan Frieslandin maakunnan töyhtöhyyppien munien keruun perinteen erityispiirteestä?

Onko komissio valmis myöntämään poikkeuksen 9 artiklan 1 kohdan c alakohdan mukaan, jos Alankomaiden viranomaiset (maatalous-, luonnonsuojelu- ja kalastusministeriö ja Frieslandin maakunnan hallinto) täyttävät asetetut ehdot?

Jos komissio ei tätä myönnä, niin miksi se ei myönnä poikkeuslupaa?

Margot Wallströmin komission puolesta antama vastaus

(25. helmikuuta 2002)

Komissio on tietoinen perinteisestä töyhtöhyypän munien keräämisestä Frieslandin maakunnassa Alankomaissa.

Töyhtöhyyppä, kuten kaikki Euroopassa luonnonvaraisina elävät lintulajit, kuuluvat luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) (jäljempänä direktiivi) soveltamisalaan.

Direktiivin 5 artiklassa kielletään ankarasti mm. munien ottaminen luonnosta.

Direktiivin 5 artiklan yleiseen kieltoon voidaan myöntää poikkeuksia vain direktiivin 9 artiklan ankaran poikkeusjärjestelmän nojalla, edellyttäen ettei muuta tyydyttävää ratkaisua ole, vain seuraavin perustein:

- kansanterveyden ja yleisen turvallisuuden turvaamiseksi, lentoturvallisuuden turvaamiseksi, viljelmille, kotieläimille, metsille, kalavesille ja vesistöille koituvan vakavan vahingon estämiseksi, kasviston ja eläimistön suojelemiseksi;

- tutkimus- ja opetustarkoituksessa, kannan lisäämis- ja uudelleenistutustarkoituksessa sekä tehdäkseen mahdolliseksi näitä varten tapahtuvan kasvatuksen;

- salliakseen tiukasti valvotuissa oloissa ja valikoivasti tiettyjen lintujen pienien määrien pyydystämisen, hallussapitämisen tai muuten asiallisen hyötykäytön.

Komissio tutkii parhaillaan tapausta, joka koskee munien keräämistä luonnosta Frieslandin maakunnassa Alankomaissa. Tutkimuksen yhteydessä komissio on käynnistänyt jäsenvelvoitteiden rikkomismenettelyn, koska sillä on merkkejä siitä, että tapauksessa ei ole noudatettu direktiivin 9 artiklan

säännöksiä. Tämän meneillään olevan tapauksen puitteissa komissio on antanut EY:n perustamissopimuksen 226 artiklan mukaisen perustellun lausunnon. Kun vastausta perusteltuun lausuntoon ei saatu, komissio päätti viedä asian Euroopan yhteisöjen tuomioistuimeen. Hieman myöhemmin Alankomaiden viranomaiset vastasivat perusteltuun lausuntoon. Vastausta arvioidaan parhaillaan. Jos arviointi osoittaa, että Alankomaiden viranomaiset ovat toimineet direktiivin 9 artiklan säännösten mukaisesti, asian käsittely lopetetaan. Muussa tapauksessa komissio voi toteuttaa aikaisemman päätöksensä viedä asia Euroopan yhteisöjen tuomioistuimeen.

(1) EYVL L 103, 25.4.1979.